**Kálmán Kata**

Élete és munkássága

**Kálmán Kata** ([Korpona](https://hu.wikipedia.org/wiki/Korpona" \o "Korpona), [1909](https://hu.wikipedia.org/wiki/1909). [április 25.](https://hu.wikipedia.org/wiki/%C3%81prilis_25.) – [Budapest](https://hu.wikipedia.org/wiki/Budapest), [1978](https://hu.wikipedia.org/wiki/1978). [március 31.](https://hu.wikipedia.org/wiki/M%C3%A1rcius_31.)) [Balázs Béla-díjas](https://hu.wikipedia.org/wiki/Bal%C3%A1zs_B%C3%A9la-d%C3%ADj) fotóművész, a magyar szociofotó kiemelkedő alakja.

A [Selmecbánya](https://hu.wikipedia.org/wiki/Selmecb%C3%A1nya) melletti [Korponán](https://hu.wikipedia.org/wiki/Korpona" \o "Korpona) született. Apja dr. Kálmán Gyula, ügyvéd, városi tiszti főügyész, anyja Goldberg Margit. 1919-ben a család a mai [Magyarország](https://hu.wikipedia.org/wiki/Magyarorsz%C3%A1g) területére költözött. Középiskolai tanulmányát [Komáromban](https://hu.wikipedia.org/wiki/Kom%C3%A1rom_(Magyarorsz%C3%A1g)) kezdte, de már a budapesti Szilágyi Erzsébet Leánygimnáziumban érettségizett. 1927-től Klára testvérével együtt [Madzsar Alice](https://hu.wikipedia.org/wiki/Madzsar_Alice" \o "Madzsar Alice) torna- és mozdulatművészeti stúdiójában tanult. Itt ismerkedett meg a film- és művészettörténész szakíró [Hevesy Ivánnal](https://hu.wikipedia.org/wiki/Hevesy_Iv%C3%A1n), akihez 1929-ben feleségül ment. Hevesy tanította meg fényképezni.

1931-től az új tárgyias portréfelfogás szellemében parasztokat, munkásokat, koldusokat kezdett fotózni. Már 1931-ben elkészítette a *Kenyérevő gyermek* című, azóta is legismertebb, emblematikus fotóját. A kép a Német Kommunista Párt 1932-es választási plakátján is szerepelt, és mind a mai napig felhasználják különböző gyermekjóléti alapítványok. 1935-ben elnyerte a Milánói Fotóművészeti Triennálé aranyérmét. Ebből a korszakból származnak ismert [Bartók](https://hu.wikipedia.org/wiki/Bart%C3%B3k_B%C3%A9la_(zeneszerz%C5%91)) és [Móricz](https://hu.wikipedia.org/wiki/M%C3%B3ricz_Zsigmond) portréi.

A képeket végül Hevesy tanácsára albumba rendezte, amelynek előszavát [Móricz Zsigmond](https://hu.wikipedia.org/wiki/M%C3%B3ricz_Zsigmond) írta. A [Cserépfalvi Könyvkiadó](https://hu.wikipedia.org/wiki/Cser%C3%A9pfalvi_Imre) nem mert csak fotókból álló kötetet megjelentetni, ezért felkérték [Boldizsár Ivánt](https://hu.wikipedia.org/wiki/Boldizs%C3%A1r_Iv%C3%A1n), hogy írjon a fotókhoz elemzéseket. A Móricz-előszót, 24 szocioportrét és Boldizsár *Írott képek* című elemzését tartalmazó *Tiborc* album végül [1937](https://hu.wikipedia.org/wiki/1937) karácsonyára jelent meg. A kötet szinte csak elismerő sajtóvisszhangot kapott, és a magyarországi népi szociográfiai mozgalom egyik fontos mérföldkövévé vált.

1940-ben *Szemtől szemben* címmel újabb "fényképes könyvet" jelentetett meg a [Kelet Népe](https://hu.wikipedia.org/wiki/Kelet_N%C3%A9pe_(foly%C3%B3irat,_1935%E2%80%931942)) kiadásában. A kötetben a Tiborc albumból kimaradt képek szerepeltek néhány újabb felvétellel kiegészítve. A népi írók mozgalma azonban eddigre túl volt a csúcsponton, így az album jóval kisebb visszhangot váltott ki. Még két kötet kiadását tervezte: a *Pesti nép* és a *Cigányok* album azonban a háború, majd a kommunista rendszer ideológiai cenzúrája miatt soha nem jött létre.

1955-ben jelent meg *Tiborc új arca* című kötete, amelyben [Mihályfi Ernő](https://hu.wikipedia.org/wiki/Mih%C3%A1lyfi_Ern%C5%91" \o "Mihályfi Ernő) ösztönzésére a Tiborc album még élő szereplőit és leszármazottait mutatja be. Az album az eredeti Móricz-előszó mellett [Móricz Virág](https://hu.wikipedia.org/wiki/M%C3%B3ricz_Vir%C3%A1g) *Tizennyolc év után* című írását is tartalmazza. Kálmán Kata akkor a [Magyar Fotó Állami Vállalatnál](https://hu.wikipedia.org/w/index.php?title=Magyar_Fot%C3%B3_%C3%81llami_V%C3%A1llalat&action=edit&redlink=1) dolgozott, később a [Tudományos Ismeretterjesztő Társulat](https://hu.wikipedia.org/wiki/Tudom%C3%A1nyos_Ismeretterjeszt%C5%91_T%C3%A1rsulat) (TIT) fotósa lett. 1960-tól 1965 elejéig a [Képzőművészeti Kiadó](https://hu.wikipedia.org/wiki/K%C3%A9pz%C5%91m%C5%B1v%C3%A9szeti_Kiad%C3%B3), ezt követően a [Corvina Kiadó](https://hu.wikipedia.org/wiki/Corvina_Kiad%C3%B3) fotográfiai könyveinek szerkesztője volt. 1958-ban részt vett a [Magyar Fotóművészek Szövetségének](https://hu.wikipedia.org/wiki/Magyar_Fot%C3%B3m%C5%B1v%C3%A9szek_Sz%C3%B6vets%C3%A9ge) megalapításában, az elnökségnek is tagja lett. Az ő nevéhez fűződik a Corvinánál elindított *Fotóművészeti kiskönyvtár* sorozat. 1978-ban bekövetkezett halála után adták ki a sorozat róla szóló, utolsó kötetét. Kálmán Kata 1960-ban elnyerte a [Nemzetközi Fotóművész Szövetség](https://hu.wikipedia.org/w/index.php?title=Nemzetk%C3%B6zi_Fot%C3%B3m%C5%B1v%C3%A9sz_Sz%C3%B6vets%C3%A9g&action=edit&redlink=1) kitüntetését, 1969-ben [Balázs Béla-díjas](https://hu.wikipedia.org/wiki/Bal%C3%A1zs_B%C3%A9la-d%C3%ADj), 1976-ban [érdemes művész](https://hu.wikipedia.org/wiki/Magyarorsz%C3%A1g_%C3%89rdemes_M%C5%B1v%C3%A9sze_d%C3%ADj) lett. Megmaradt fotóinak többségét a [Magyar Fotográfiai Múzeum](https://hu.wikipedia.org/wiki/Magyar_Fotogr%C3%A1fiai_M%C3%BAzeum) őrzi.

Egyéni kiállítások

* [1955](https://hu.wikipedia.org/wiki/1955) Tudományos Ismeretterjesztő Társulat Eötvös Klubja, Budapest.

Válogatott csoportos kiállítások

* [1935](https://hu.wikipedia.org/wiki/1935) Milánói Triennálé, Milánó
* [1936](https://hu.wikipedia.org/wiki/1936) IV. Nemzetközi Művészi Fényképkiállítás, Budapest
* [1966](https://hu.wikipedia.org/wiki/1966) A magyar fotóművészet 125 éve, Magyar Nemzeti Galéria, Budapest
* [1981](https://hu.wikipedia.org/wiki/1981)-[1982](https://hu.wikipedia.org/wiki/1982) Tény-kép. A magyar fotográfia története 1840-1981, Műcsarnok, Budapest
* [1989](https://hu.wikipedia.org/wiki/1989) A magyar szociofotó tegnap és ma, Kiscelli Múzeum, Budapest
* [1998](https://hu.wikipedia.org/wiki/1998) Fotográfusok Made in Hungary. Akik elmentek, akik maradtak, Magyar Fotográfiai Múzeum, Kecskemét
* [1999](https://hu.wikipedia.org/wiki/1999) Kálmán Kata-Hevesy Iván retrospektív kiállítás, Magyar Fotográfiai Múzeum, Kecskemét.
* [2009](https://hu.wikipedia.org/wiki/2009) Válságjelek - Luis Buñuel, Walker Evans, Theo Frey, a hollandiai arbeidersfotografen, Kálmán Kata és mások, Ludwig Múzeum

Művek közgyűjteményekben

* Magyar Fotográfiai Múzeum, Kecskemét
* Magyar Nemzeti Múzeum Történelmi Fényképtára.

Forrás

https://hu.wikipedia.org/wiki/Kálmán\_Kata